
Parlamentul României

Camera Deputaţilor
COMISIA PENTRU ADMINISTRAŢIE PUBLICĂ, 

AMENAJAREA TERITORIULUI ŞI ECHILIBRU ECOLOGIC

Bucureşti,    29.11.2011 Nr.    26/475

Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul asupra propunerii legislative pentru modificarea alineatului (2) al articolului 29 din Legea nr.350/2001 privind amenajarea teritoriului şi urbanismul, trimisă comisiei pentru examinare pe fond, cu adresa nr. Pl.x 598 din 7 noiembrie 2011.

PREŞEDINTE,

VASILE GHERASIM

Parlamentul României

Camera Deputaţilor
COMISIA PENTRU ADMINISTRAŢIE PUBLICĂ, 

AMENAJAREA TERITORIULUI ŞI ECHILIBRU ECOLOGIC

Bucureşti, 29.11.2011 

Nr.   26/475

RAPORT

asupra propunerii legislative pentru modificarea alineatului (2) al articolului 29 din Legea nr.350/2001 privind amenajarea teritoriului şi urbanismul

în conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Pl.x 598 din 7 noiembrie 2011, cu dezbaterea pe fond în procedură obişnuită, a propunerii legislative pentru modificarea alineatului (2) al articolului 29 din Legea nr.350/2001 privind amenajarea teritoriului şi urbanismul.

La întocmirea prezentului raport Comisia a avut în vedere:

· avizul favorabil al Consiliului Legislativ (nr.520/6.05.2011)

· punctul de vedere negativ al Guvernului (nr.1568/1.07.2011)

Propunerea legislativă are ca obiect de reglementare modificarea art.29 alin.(2) din Legea nr.350/2001 privind amenajarea teritoriului şi urbanismul, intervenţia legislativă vizând ca norma să cuprindă „şi sfera lucrărilor de infrastructură, precum şi reglementarea clară a cazurilor în care solicitarea certificatului de urbanism este facultativă".

Comisia propune Plenului Camerei Deputaţilor respingerea propunerii legislative din următoarele considerente: proiectul de Lege pentru modificarea alin.(2) al art.29 din Legea nr.350/2001 privind amenajarea teritoriului şi urbanismul, înregistrat la Comisie cu nr. Pix 392/2010/2011, cu obiect de reglementare similar acestei iniţiative legislative, a fost adoptat în Plenul Camerei Deputaţilor şi transmis spre promulgare Preşedintelui României, întrucât măsurile propuse în iniţiativa legislativă au fost deja adoptate prinactul normativ sus-menţionat, considerăm că propunerea legislativă a rămas fără obiect.

Propunerea legislativă face parte din categoria legilor ordinare, conform art.76 alin.(2) din Constituţia României, republicată.

La dezbaterile care au avut loc în şedinţa comisiei din 29 noiembrie 2011 au participat, în conformitate cu prevederile art.54 şi 55 din Regulamentul Camerei Deputaţilor, republicat, domnul Marius Vasiliu - consilier, în cadrul Ministerului Dezvoltării Regionale şi Turismului şi domnul Vraciu Jam - director în cadrul Ministerului Administraţiei şi Internelor.

La lucrările comisiei au fost prezenţi 27 deputaţi, din totalul de 28 membri ai comisiei.

Raportul de respingere al comisiei a fost adoptat cu unanimitate de voturi.

Senatul a respins propunerea legislativă în şedinţa din 31 octombrie

2011.

Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat.
PREŞEDINTE,




SECRETAR,
  VASILE GHERASIM



GHEORGHE CIOCAN

